વર્તમાન સમયમાં આ સંસ્કાર આપવાની ક્રિયા કે વિધિ એક ઔપચારિકતા માત્ર બની ગઈ છે. તેને માટે જવાબદાર આધુનિક જમાનાના માતા-પિતા અને વડીલો છે. પહેલાની દરેક ક્રિયાઓ અને સંસ્કારો પાછળ વિજ્ઞાન અને ધર્મની દ્રષ્ટિનો સમન્વય હતો. સમયાંતરે તેમાંથી ધાર્મિક ભાવના ઓસરતી ગઈ અને સંસ્કાર આપવાની બાબત સ્થૂળ અર્થમાં બિલકુલ અંગત બાબત બની ગઈ. આ માટે આપણે સૌએ જાગૃત થવાની આવશ્યકતા છે. બાળકોને ધાર્મિક, નૈતિક અને સામાજિક સમજણ સાથે જ્ઞાન અને યોગ્ય માર્ગદર્શન આપવાની પૂરી જવાબદારી તેમના માતા-પિતાને અને ગુરુજનોને શિરે છે તે નિર્વિવાદ સત્ય છે. આધુનિક વિકાસ અને પ્રગતિના નામે આપણે અધોગતિ ન કરીએ એ જોવાનું દરેક સદગૃહસ્થનું પ્રથમ કર્તવ્ય છે.